CELEX: 22007D0262
Language: ro
Date: 2007-04-24 00:00:00
Title: 2007/262/CE: Decizia nr. 1/2007 a Consiliului de asociere UE-Algeria din 24 aprilie 2007 de adoptare a regulamentului de procedură a Consiliului de asociere

28.4.2007   
            
            
               RO
            
            
               Jurnalul Oficial al Uniunii Europene
            
            
               L 111/74
            
         
      DECIZIA NR. 1/2007 A CONSILIULUI DE ASOCIERE UE-ALGERIA
   
   din 24 aprilie 2007
   de adoptare a regulamentului de procedură a Consiliului de asociere
   (2007/262/CE)
   CONSILIUL DE ASOCIERE UE-ALGERIA,
   având în vedere Acordul euro-mediteranean de stabilire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte, în special articolele 92-100,
   întrucât acordul a intrat în vigoare la 1 septembrie 2005,
   DECIDE:
   Articolul 1
   Președinția
   Președinția Consiliului de asociere se exercită prin rotație, pentru o perioadă de douăsprezece luni, de către un reprezentant al președinției Consiliului Uniunii Europene, în numele Comunității Europene și al statelor sale membre, respectiv de către un reprezentant al Guvernului Republicii Algeriene Democratice și Populare.
   Prima perioadă a început la data primului Consiliu de asociere și s-a încheiat la 31 decembrie 2006.
   Articolul 2
   Sesiunile
   Consiliul de asociere se reunește periodic, la nivel ministerial, o dată pe an. Se pot desfășura sesiuni extraordinare ale Consiliului de asociere la cererea uneia dintre părți, dacă părțile convin cu privire la acest lucru.
   Cu excepția cazului în care părțile convin altfel, fiecare sesiune a Consiliului de asociere are loc acolo unde se desfășoară în mod obișnuit sesiunile Consiliului Uniunii Europene, la data convenită de către cele două părți.
   Sesiunile Consiliului de asociere sunt convocate de către secretarii Consiliului de asociere de comun acord cu președintele.
   Articolul 3
   Reprezentarea
   Membrii Consiliului de asociere care nu pot asista la o sesiune pot fi reprezentați. În cazul în care un membru dorește să fie reprezentat, acesta trebuie să îl informeze pe președinte cu privire la numele reprezentantului înainte de desfășurarea sesiunii în cadrul căreia urmează să fie reprezentat.
   Reprezentantul unui membru al Consiliului de asociere exercită toate drepturile membrului titular.
   Articolul 4
   Delegațiile
   Membrii Consiliului de asociere pot fi însoțiți de funcționari. Înainte de fiecare sesiune, președintele este informat cu privire la alcătuirea prevăzută a delegațiilor celor două părți.
   Un reprezentant al Băncii Europene de Investiții asistă la sesiunile Consiliului de asociere în calitate de observator atunci când pe ordinea de zi figurează probleme privind banca.
   Consiliul de asociere poate decide să invite persoane din exterior să asiste la sesiunile acestuia, prin înțelegere între părți, pentru a fi informat cu privire la subiecte specifice.
   Articolul 5
   Secretariatul
   Un funcționar al Secretariatului General al Consiliului Uniunii Europene și un funcționar al Ambasadei Republicii Algeriene Democratice și Populare la Bruxelles exercită în comun funcțiile de secretari ai Consiliului de asociere.
   Articolul 6
   Corespondența
   Corespondența destinată Consiliului de asociere se transmite președintelui Consiliului de asociere la adresa Secretariatului General al Consiliului Uniunii Europene.
   Cei doi secretari asigură transmiterea acestei corespondențe președintelui Consiliului de asociere și, după caz, celorlalți membri ai Consiliului de asociere. Corespondența astfel difuzată este adresată Secretariatului General al Comisiei, reprezentanțelor permanente ale statelor membre și Ambasadei Republicii Algeriene Democratice și Populare la Bruxelles.
   Comunicările emise de președintele Consiliului de asociere sunt adresate destinatarilor de către cei doi secretari și transmise, după caz, celorlalți membri ai Consiliului de asociere la adresele indicate la paragraful al doilea.
   Articolul 7
   Caracterul public
   Ședințele Consiliului de asociere nu sunt publice, cu excepția cazului în care se decide altfel.
   Articolul 8
   Ordinea de zi a sesiunilor
   (1)   Președintele stabilește ordinea de zi provizorie a fiecărei sesiuni. Aceasta este transmisă de către secretarii Consiliului de asociere destinatarilor menționați la articolul 6, cu cel puțin cincisprezece zile înainte de începerea sesiunii.
   Punctele de pe ordinea de zi provizorie sunt cele pentru care președintelui i-au fost remise cereri de înscriere, cu cel puțin douăzeci și una de zile înainte de începerea sesiunii, prin aceasta înțelegându-se că punctele respective sunt înscrise pe ordinea de zi provizorie numai dacă documentele aferente le-au fost transmise secretarilor până la data trimiterii ordinii de zi.
   Ordinea de zi este adoptată de către Consiliul de asociere la începutul fiecărei sesiuni. Înscrierea pe ordinea de zi a unor puncte, altele decât cele care figurează pe ordinea de zi provizorie, se efectuează cu acordul părților.
   (2)   Președintele poate, de comun acord cu părțile, să reducă termenele prevăzute la alineatul (1) pentru a ține seama de exigențele unui caz specific.
   Articolul 9
   Procesul-verbal
   Cei doi secretari stabilesc un proiect de proces-verbal al fiecărei sesiuni.
   În general, procesul-verbal conține pentru fiecare punct de pe ordinea de zi:
   
               —
            
            
               lista documentelor prezentate Consiliului de asociere;
            
         
               —
            
            
               declarațiile a căror înscriere a fost cerută de către un membru al Consiliului de asociere;
            
         
               —
            
            
               deciziile luate, declarațiile convenite și concluziile adoptate.
            
         Proiectul de proces-verbal se prezintă spre aprobare Consiliului de asociere. Acesta este aprobat în termen de șase luni după fiecare sesiune a Consiliului de asociere. După aprobare, procesul-verbal este semnat de către președinte și de către cei doi secretari. Acesta se păstrează în arhivele Secretariatului General al Consiliului Uniunii Europene. O copie certificată pentru conformitate este adresată fiecăruia dintre destinatarii menționați la articolul 6.
   Articolul 10
   Decizii și recomandări
   (1)   Consiliul de asociere adoptă decizii și formulează recomandări de comun acord între părți.
   Între sesiuni acesta poate, în cazul în care ambele părți convin astfel, să adopte decizii sau să formuleze recomandări prin procedură scrisă.
   (2)   Deciziile și recomandările Consiliului de asociere în sensul articolului 94 din Acordul euro-mediteranean poartă denumirea „decizie”, respectiv „recomandare”, urmată de un număr de ordine, de data adoptării și de indicarea obiectului acestora. Fiecare decizie precizează data intrării în vigoare.
   Deciziile și recomandările Consiliului de asociere sunt semnate de către președinte și autentificate de către cei doi secretari.
   Deciziile și recomandările sunt adresate fiecăruia dintre destinatarii menționați la articolul 6.
   Consiliul de asociere poate decide publicarea deciziilor și recomandărilor sale în Jurnalul Oficial al Uniunii Europene și în Jurnalul Oficial al Republicii Algeriene Democratice și Populare.
   Articolul 11
   Limbile
   Limbile oficiale ale Consiliului de asociere sunt limbile oficiale ale celor două părți.
   Consiliul de asociere deliberează pe baza documentelor redactate în aceste limbi, cu excepția cazului în care se decide altfel.
   Articolul 12
   Cheltuielile
   Comunitatea Europeană și Republica Algeriană Democratică și Populară sunt responsabile de cheltuielile efectuate în vederea participării la sesiunile Consiliului de asociere, atât în ceea ce privește cheltuielile de personal, de călătorie și de ședere, cât și în ceea ce privește cheltuielile poștale și taxele de telecomunicații.
   Cheltuielile de interpretariat din timpul ședințelor, precum și de traducere și de multiplicare a documentelor sunt suportate de către Comunitatea Europeană, cu excepția celor de interpretariat și/sau traducere în sau din limba arabă, care sunt suportate de către Republica Algeriană Democratică și Populară.
   Cheltuielile aferente organizării din punct de vedere material a reuniunilor sunt suportate de către partea care găzduiește sesiunile.
   Articolul 13
   Comitetul de asociere
   (1)   Comitetul de asociere are sarcina de a asista Consiliul de asociere în îndeplinirea sarcinilor acestuia. Acesta este alcătuit din reprezentanți ai Comisiei Europene și din reprezentanți ai membrilor Consiliului Uniunii Europene, pe de o parte, și din reprezentanți ai Guvernului Republicii Algeriene Democratice și Populare, pe de altă parte.
   (2)   Comitetul de asociere pregătește sesiunile și deliberările Consiliului de asociere, pune în aplicare deciziile acestuia, după caz, și asigură, în general, continuitatea relațiilor de asociere și buna funcționare a Acordului euro-mediteranean. Acesta examinează orice chestiune care îi este transmisă prin intermediul Consiliului de asociere, precum și orice chestiune care se poate ridica în cadrul aplicării cotidiene a Acordului euro-mediteranean. Acesta prezintă spre aprobare Consiliului de asociere propunerile sau proiectele de decizie și/sau de recomandare.
   (3)   În cazul în care acordul euro-mediteranean prevede o obligație sau o posibilitate de consultare, consultarea poate avea loc în cadrul Comitetului de asociere. Aceasta se poate continua în cadrul Consiliului de asociere, dacă cele două părți convin în această privință.
   (4)   Regulamentul de procedură al Comitetului de asociere se găsește în anexa la prezenta decizie.
   Articolul 14
   Prezenta decizie intră în vigoare la data adoptării sale.
   
      Adoptată la Luxemburg, 24 aprilie 2007.
      
         
            Pentru Consiliul de asociere
         
         
            Președintele
         
         M. BEDJAOUI
         
      
   
   
      ANEXĂ
      REGULAMENTUL DE PROCEDURĂ AL COMITETULUI DE ASOCIERE
      Articolul 1
      Președinția
      Președinția Comitetului de asociere se exercită prin rotație, pentru o perioadă de douăsprezece luni, de către un reprezentant al Comisiei Europene, în numele Comunității Europene și al statelor membre, respectiv de către un reprezentant al Guvernului Republicii Algeriene Democratice și Populare.
      Prima perioadă a început la data primului Consiliu de asociere și s-a încheiat la 31 decembrie 2006.
      Articolul 2
      Reuniunile
      Comitetul de asociere se reunește atunci când circumstanțele o cer, cu acordul ambelor părți.
      Fiecare reuniune a Comitetului de asociere se desfășoară la data și în locul stabilite de comun acord de către cele două părți.
      Reuniunile Comitetului de asociere sunt convocate de către președinte.
      Articolul 3
      Delegațiile
      Înainte de fiecare reuniune, președintele este informat cu privire la alcătuirea prevăzută a delegațiilor celor două părți.
      Articolul 4
      Secretariatul
      Un funcționar al Comisiei Europene și un funcționar al Guvernului Republicii Algeriene Democratice și Populare exercită în comun funcțiunile de secretari ai Comitetului de asociere.
      Toate comunicările destinate președintelui Comitetului de asociere sau emise de acesta în cadrul prezentului regulament de procedură sunt adresate secretarilor Comitetului de asociere, precum și secretarilor și președintelui Consiliului de asociere.
      Articolul 5
      Caracterul public
      Ședințele Comitetului de asociere nu sunt publice, cu excepția cazului în care se decide altfel.
      Articolul 6
      Ordinea de zi a reuniunilor
      (1)   Președintele stabilește ordinea de zi provizorie a fiecărei reuniuni. Aceasta este transmisă de către secretarii Comitetului de asociere destinatarilor menționați la articolul 4, cu cel puțin cincisprezece zile înainte de începerea reuniunii.
      Punctele de pe ordinea de zi provizorie sunt cele pentru care președintelui i-au fost remise cereri de înscriere, cu cel puțin douăzeci și una de zile înainte de începerea reuniunii, prin aceasta înțelegându-se că punctele respective sunt înscrise pe ordinea de zi provizorie numai dacă documentele aferente le-au fost transmise secretarilor înainte de data trimiterii ordinii de zi respective.
      Comitetul de asociere poate solicita unor experți să asiste la reuniunile acestuia pentru a oferi informații cu privire la subiecte specifice.
      Ordinea de zi este adoptată de către Comitetul de asociere la începutul fiecărei reuniuni.
      Înscrierea pe ordinea de zi a unor puncte, altele decât cele care figurează pe ordinea de zi provizorie se efectuează cu acordul ambelor părți.
      (2)   Președintele poate, de comun acord cu ambele părți, să reducă termenele indicate la alineatul (1) pentru a ține seama de exigențele unui caz specific.
      Articolul 7
      Procesul-verbal
      Se stabilește un proces-verbal al fiecărei reuniuni. Acesta se întemeiază pe o sinteză, realizată de președinte, a concluziilor la care s-a ajuns în cadrul Comitetului de asociere.
      Procesul-verbal este semnat de către președinte și de către cei doi secretari, după ce a fost aprobat de către Comitetul de asociere și fiecare parte păstrează câte un exemplar al acestuia. Un exemplar al procesului-verbal este transmis fiecăruia dintre destinatarii menționați la articolul 4.
      Articolul 8
      Deliberările
      În cazurile determinate în care, în temeiul Acordului euro-mediteranean, Comitetul de asociere este abilitat de către Consiliul de asociere să emită decizii și/sau recomandări, aceste acte poartă denumirea de „decizii”, respectiv „recomandări”, urmată de un număr de ordine, de data adoptării și de o precizare a obiectului acestora.
      Articolele 10 și 11 din prezenta decizie a Consiliului de asociere UE-Algeria se aplică mutatis mutandis de fiecare dată când Comitetul de asociere ia o decizie. Deciziile și recomandările Comitetului de asociere sunt adresate destinatarilor menționați la articolul 4 din prezentul regulament de procedură.
      Articolul 9
      Cheltuielile
      Fiecare parte este responsabilă de cheltuielile aferente participării la reuniunile Comitetului de asociere, precum și la orice grup de lucru care se poate constitui în temeiul articolului 98 din Acordul euro-mediteranean, în ceea ce privește atât cheltuielile de personal, de călătorie și de ședere, cât și în ceea ce privește cheltuielile poștale și taxele de telecomunicații.
      Cheltuielile de interpretariat din timpul ședințelor, precum și de traducere și de multiplicare a documentelor sunt suportate de către Comunitatea Europeană, cu excepția celor de interpretariat și/sau traducere în sau din limba arabă, care sunt suportate de către Republica Algeriană Democratică și Populară.
      Cheltuielile aferente organizării din punct de vedere material a reuniunilor sunt suportate de către partea care găzduiește reuniunile.